Tämä on valmis juttu Satahanka XI -leiristä lippukuntasi lehteen. Voit kirjoittaa tai pyytää sen lisäksi toisen esimerkiksi päiväkirjamuotoisen jutun leirille osallistuneilta lippukuntasi jäseniltä tai muokata tätä juttua vapaasti ja koostaa sen ja muiden tietojen pohjalta aivan oman juttusi. Löydät tähän juttuun sopivaa kuvistusta leirin nettisivuilta osoitteesta www.partio.fi/satahanka	

<otsikko>Kahdeksan päivää merta ja merihenkistä leirielämää</otsikko>

<ingressi>Kansainvälinen meripartioleiri Satahanka XI keräsi 1200 partiolaista viikon mittaiseen meripartioseikkailuun Sauvon Ahtelaan heinä-elokuun vaihteessa. </ingressi>

Satahanka-leirien tärkein asia on perinteisesti ollut meripartio, meri ja merenkulku, jotka olivat tälläkin kertaa pääosassa. Satahankojen hienoin juttu on epäilemättä se, että meripartiolaiset ympäri Suomen rannikkoa Torniosta lähtien aina Saimaalle ja Pieliselle saakka kokoontuvat yhteen paikkaan. Leirillä saa tutustua meripartiolaisiin ympäri maata ja maailmaa ja pääsee purjehtimaan eri lippukuntien veneillä.

Satahanka XI -leirin teemana olivat merelliset ammatit, jotka näkyivät niin alaleirien nimissä kuin ohjelmassakin. Leirillä painotettiin lisäksi Itämeri-asioita niin ohjelmapisteen muodossa kuin aivan käytännössä purjehdusten aikana Nodu-havaintoja tehden ja tekemällä leiristä mahdollisimman ystävällinen merelliselle ympäristölle. 

<väliotsikko>Sauvoon Suomesta ja ympäri maailmaa</väliotsikko>

Suurin osa leiriläisistä saapui Satahangalle ympäri Suomea, mutta lähes 200 leiriläistä saapui Suomen ulkopuolelta aina Yhdysvaltoja ja Yhdistyneitä Arabiemiraatteja myöten. Leiri jakaantui neljään leiriläisten alaleiriin, jotka olivat Kutteri, Silakk, Kaija ja Pooki sekä palveluleiri Pohjan Purteen ja perheleiri Naakeliin. Tämän lisäksi leirillä järjestettiin Partiorippikoulu.

Satahanka-leiri järjestettiin Sauvon Ahtelassa Turun kaupungin nuorisoleirikeskuksen alueella, joka tarjosi erinomaiset puitteet suurelle leirille. Leiriä oli rakentamassa yli 200 rakennusleiriläistä viikonloppuna ennen leiriviikon alkua. Ahtelasta löytyi paikka niin Satahangan satamalle, eri ohjelmille, tilaa alaleireille sekä hiekkaranta uimareille.

<väliotsikko>Ohjelmaa rannalla ja merellä</väliotsikko>

Satahangan ohjelmaan kuului purjehdusta suurilla ja pienillä partioaluksilla, merimieskäsitöitä, haikki leirin lähimaastossa, meripelastusta, radioviestiliikennettä, Itämeri-piste sekä alaleirien järjestämää leirin teeman merellisten ammattien ympärille rakentunutta omaa ohjelmaa. Ohjelma oli onnistunut yhdistelmä koeteltuja Satahanka-perinteitä ja uusia ajatuksia sovellettuna eri-ikäisille leiriläisille ja palveluleiriläisille samoojista ja tarpojista ja vaeltajiin.

Leirin ohjelmajohtaja Jenni Takalan mukaan ohjelmaa suuniteltaessa tärkeää on ollut merellisyys, Satahanka-leirien pitkät perinteet, mutta myös uudet elementit. Uutta tämänkertaisella Satahangalla on ollut 17-22-vuotiaille vaeltajille erityisesti suunniteltu ohjelma ja uusien ikäkausien huomioiminen eri ohjelmissa.

<väliotsikko>Meripartioperinne vailla vertaa</väliotsikko>

Leirinjohtaja Jouni Riihelä Ekin Partiosta Mikkelistä kuvaili yhdettätoista Satahankaa vahvimmaksi ja parhaimmaiksi koskaan. Kaiken kaikkiaan yhdestoista Satahanka-leiri jatkoi vuonna 1955 Paraisilla alkanutta Satahankojen saagaa ja jälleen kerran suuri joukko partiolaisia liittyi osaksi suurta Satahangoille osallistuneiden partiolaisten joukkoa odottamaan seuraavaa Satahanka-leiriä 2010-luvulla.
Teksti: Isto Huvila, Satahanka XI tiedotus